Devieri ale sunetului între programe și publicitate, depistate la 6 posturi TV. CA a aplicat amenzi de peste 30 de mii de lei
Șase servicii de televiziune, care au avut devieri ale nivelului tăriei sonore între emisiuni și publicitate, au fost amendate cu 36 000 de lei în ședința de vineri, 22 martie, a Consiliului Audiovizualului (CA).
Controlul, realizat în diferite intervale orare în zilele de 3,6 și 9 februarie 2024, a arătat că toate serviciile media monitorizate au avut abateri, conform unui comunicat de presă emis de CA.
POPAS TV, consultat anterior pe modul de uniformizare a sunetului, a comis cele mai multe devieri ale nivelului tăriei sonore – 122, deviația maximă fiind, la fel, una dintre cele mai mari -14.5 unități de tărie sonoră, a fost amendat cu 8 000 de lei.
Busuioc TV, cu 37 de devieri și cea mai înaltă deviație maximă -14.7 unități, a fost sancționat cu 7 000 de lei.
ATV a avut 32 de devieri, deviația maximă fiind de -13.4 unități, amenda aplicată a fost de 6 000 de lei.
Tot 32 de devieri a avut și Media TV, însă deviația maximă a fost de -9.3 unități, sancțiunea în acest caz a constituit 5 000 de lei.
GLOBAL 24, monitorizat pentru prima dată, a comis 24 de devieri cu deviația maximă de -3.3 unități de tărie sonoră, amenda fiind de 5 000 de lei.
Cele mai puține devieri – 5 și cea mai mică deviație -1.7 au fost la WE SPORT TV, care a fost supus controlului, la fel, prima dată. Sancțiunea a fost de 5 000 de lei.
Pe parcursul anului 2023, 25 de postrui au fost sancționate, cu amenzi în sumă de 135 000 de lei, pentru că nu au uniformizat nivelul sunetului.